FI Euroopan unionin virallinen lehti CE 84/651

(2004/C 84 E/0734)

KIRJALLINEN KYSYMYS E-0672/04

esittäjä(t): Proinsias De Rossa (PSE) komissiolle

(9. maaliskuuta 2004)

Aihe: Proviisorien ammattipätevyyden tunnustaminen

Direktiivin 85/433/ETY (1) 2 artiklan 2 kohdan mukaan jäsenvaltiot voivat estää muussa jäsenvaltiossa pätevyytensä hankkineita proviisoreita työskentelemästä alle kolme vuotta toimineissa apteekeissa.

Onko komissiolle toimitettu valituksia kyseisen säädöksen vaikutuksista jäsenvaltioissa? Mitä komissio on vastannut mahdollisiin valituksiin?

Frits Bolkesteinin komission puolesta antama vastaus

(21. huhtikuuta 2004)

Ensimmäiseksi komissio haluaisi täsmentää, että jäsenvaltioilla ei ole oikeutta estää muussa jäsenvaltiossa pätevyytensä hankkineita proviisoreita työskentelemästä alle kolme vuotta toimineissa yleisölle avoimissa apteekeissa arvoisan parlamentin jäsenen mainitseman säännöksen nojalla. Säännöksen nojalla on ainoastaan mahdollista kieltää näitä omistamasta apteekkeja (niissä jäsenmaissa, joissa vain proviisoreilla on oikeus omistaa apteekkeja) tai toimimasta apteekin hoitajana, johtavana proviisorina tai teknisenä vastuuhenkilönä (eli henkilönä, joka on vastuussa apteekin toiminnasta) tällaisissa apteekeissa. Muussa jäsenvaltiossa pätevyytensä hankkineilla proviisoreilla on siis oikeus työskennellä alle kolme vuotta toimineissa apteekeissa, vaikka he voivatkin työskennellä niissä ainoastaan palkattuina työntekijöinä.

Komissio ei ole saanut tästä asiasta valituksia. Se on kuitenkin saanut aihetta koskevia kirjeitä erityisesti parlamentin jäseniltä. Parlamentin vetoomusvaliokunnalle esitettiin myös tätä poikkeusta koskeva vetoomus, jonka käsittely on jo lopetettu.

Kuten komissio on todennut tiedonannoissaan ja vastauksissaan edellä mainittuihin kirjeisiin ja vetoomukseen, direktiivin 85/433/ETY (2) 2 artiklan 2 kohdan ensimmäisessä alakohdassa säädetty poikkeus selitetään direktiivin johdanto-osan seitsemännessä kappaleessa: sen avulla pyritään välttämään ongelmia, joita saattaisi aiheutua eroista sellaisten jäsenmaiden välillä, jotka rajoittavat uusien apteekkien perustamista ja niiden, joissa ei ole tällaisia rajoituksia.

Direktiivin 2 artiklan 2 kohdan toisen alakohdan mukaan kyseistä poikkeusta oli määrä tarkastella uudelleen viiden vuoden kuluttua direktiivin voimaantulosta. Vuonna 1993 suoritetusta uudelleentarkastelusta kävi kuitenkin ilmi, että noin puolet jäsenvaltioista sovelsi tuolloin poikkeusta. Tämän vuoksi sen poistamista ei silloin ehdotettu.

Kyseisen säännöksen sanamuodon mukaan jäsenvaltioilla on mahdollisuus soveltaa tai olla soveltamatta tätä poikkeusta. Näin ollen, jos jokin jäsenvaltio päättäisi muuttaa lainsäädäntöään poistamalla kyseisen rajoituksen ja laajentaisi siten proviisorien sijoittautumisvapautta, direktiiviä 85/433/ETY ei rikottaisi.

Komissio antoi 7. maaliskuuta 2002 ehdotuksen direktiiviksi ammattipätevyyden tunnustamisesta (3), jossa se ehdotti tämän poikkeuksen poistamista. Parlamentti teki ensimmäisessä käsittelyssään kuitenkin tarkistuksia, joiden tavoitteena oli tämän säännöksen palauttaminen ehdotukseen. Komissio hylkäsi nämä tarkistukset.

(1) EYVL L 253, 24.9.1985, s. 37.

(2) Neuvoston direktiivi 85/433/ETY, annettu 16 päivänä syyskuuta 1985, farmasian tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta sekä toimenpiteistä sijoittautumisvapauden tehokkaan käyttämisen helpottamiseksi farmasian alalla (EYVL L 253, 24.9.1985).

(3) KOM(2002) 119 lopullinen.